 NA MARY WANGARI KISA ambapo tovuti ya ecitizen ilidukuliwa mwezi uliopita huenda kikageuka baraka na kuwapa ajira Wakenya zaidi ya 200 kwa lengo la kulinda mifumo ya serikali ya kidijitali. Katibu wa Wizara ya Biashara Dkt Juma Mukhwana jana Jumanne alifichua kuwa serikali imetangaza nyadhifa 250 za wataalam wa usalama mitandaoni tukio hilo lililotishia kulemaza shughuli za serikali kwenye tovuti ya serikali. Dkt Mukhwana, akizungumza katika uzinduzi wa mpango wa Kuimarisha Mazingira ya Ubunifu Kenya (SKIES) ulioanzishwa na Mradi wa Viwanda na Biashara Nchini (KIEP), alisema vijana wana uwezo wa kufanya makuu kwenye tasnia za kidijitali mradi tu wataimarishwa kiujuzi. “Mliona juzi tulipokamilisha tu uzinduzi wa tovuti ya ecitizen, ilidukuliwa ghafla na vijana wawa hawa. Sasa serikali imetangaza nafasi za kazi 250 kwa wataalam wa usalama mitandaoni,” alisema Katibu wa Wizara. “Yeyote aliyedukua mfumo huo aliunda ajira kwa wengine. Lakini hatusemi watu waanze kudukua mifumo ya serikali,” alisema. Aidha, Dkt Mukhwana alitoa wito kwa wadau husika katika tasnia ya dijitali kuanzisha kozi za bei nafuu zinazowapa vijana ujuzi utakaowawezesha kupata kazi badala ya kozi tele zinazowaacha wakitaabika kupata ajira. Alisema kwa sasa, vijana zaidi ya 20,000 wanajipatia riziki kwa kufanya kazi mitandaoni na mashirika mbalimbali ya kimataifa. Aidha, alitoa wito kwa wadau katika tasnia ya teknolojia kuanzisha kozi za bei nafuu zinawapa vijana ujuzi unaowawezesha kupata ajira kinyume na kozi ndefu ghali zinazowaacha wakitaabika kusaka kazi. “Tuna vijana wengi wanaotoa huduma mbalimbali kwa kampuni za kimataifa kupitia dijitali. Tunakusudia kuongeza idadi hiyo kufika zaidi ya 100,000 katika kipindi cha miaka mitano ijayo,” alisema. “Kuna vijana wengi walio na ubunifu wa hali ya juu na wanachohitaji tu ni tuwape mbawa za kupaa. Maarifa na ujuzi wa teknolojia si hayahitajiki Kenya pekee bali duniani kote. Tunahitaji kozi fupifupi ambazo mtu anaweza kusomea kwa wiki au miezi michache kabla ya kusonga katika kiwango kingine.” Alisema ajira kidijitali sasa inaoongoza kwa kuvutia mapato ya kigeni zaidi na kiasi cha fedha kutokana na mazao ya majanichai na kahawa yaliyokuwa mstari wa mbele kwa kuvutia mapato ya kigeni katika siku za nyuma. Kulingana naye, serikali imejitolea kuwekeza katika teknolojia kupitia tasnia kadhaa ikiwemo Hustler Fund, e-Citizen, serikali mkononi, Ajira Digital na nyinginezo ambazo zimewezesha vijana kujikimu kimaisha. Mradi wa SKIES wenye thamani ya Sh5 bilioni umeanzishwa na Wizara ya Viwanda kwa ushirikiano na Benki ya Dunia kwa lengo la kuimarisha mazingira ya ubunifu nchini. Mkurugenzi wa shirika la E4Impact, David Cheboryot alisema SKIES itafanya kazi kupitita nguzo tatu kuu: “kuimarisha mawakala, kuboresha elimu ya teknolojia na kuwezesha mazingira ya ushirikiano ambapo mawakala wanaweza kuungana kuimarisha biashara zinazochipuka, kushiriki mafunzo kuhusu kanuni bora za utendakazi na mazingira.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  